Työ- ja elinkeinoministeriö

**Lausuntopyyntö koskien siviilipalvelusvelvollisten poikkeusolojen aikaisten tehtävien selvittämistä**

Valtiovarainministeriö antaa otsikkoasiassa seuraavan lausunnon:

Valtiovarainministeriön hallinnonalan kannalta otsikkoasia ja lausuntopyynnössä eritellyt viranomaiset sekä viranomaistoiminnot koskevat aluehallintovirastoja ja kuntia.

Aluehallintovirastot ja kunnat ovat monialaisia viranomaisia, jotka hoitavat niille lailla erikseen säädettyjä tehtäviä useilla eri toimialoilla. Valtiovarainministeriö ei ota kantaa siviilipalvelusvelvollisten tehtäviin näillä muiden ministeriöiden vastuulla olevilla toimialoilla.

Yleisesti voidaan aluehallintovirastojen osalta todeta, että niiden tehtävät muodostuvat pääasiassa merkittävää julkisen vallan käyttöä sisältävistä viranomaistehtävistä joita hoidetaan kirjallisessa menettelyssä. Sellaisten toimeenpanevien tehtävien, joissa olisi mahdollista käyttää siviilipalvelusvelvollisten työpanosta, määrä on varsin vähäinen. Näin ollen myöskään ao. virastojen valmius- ja varautumissuunnittelussa ei ole erikseen huomioitu siviilipalvelusvelvollisten roolia.

Todettakoon, että maakuntauudistuksen yhteydessä perustettavalle Valtion lupa- ja valvontavirastolle siirtyvät nykyisen siviilipalveluskeskuksen tehtävät aluehallintovirastojen tehtävien ohella. Kuntien sosiaali- ja terveydenhuollon sekä pelastustoimen tehtävät kootaan perustettaviin maakuntiin, mutta esimerkiksi opetus- ja kulttuuriministeriön hallinnonalan tehtävät jäävät kuntien vastattavaksi. Samoin ympäristöministeriön hallinnonalan tehtäviä esimerkiksi maankäytössä ja rakentamisessa jää kunnille.

Samassa yhteydessä aluehallintovirastojen nykyiset tehtävät pelastusviranomaisena ja muutoinkin sisäministeriön toimialalla kootaan sisäministeriöön, pelastusopistoon ja maakuntiin siten, että uudelle virastolle jää ainoastaan maakuntien pelastustoimen laillisuusvalvonta. Näin ollen uudella virastolla ei ole tällä toimialalla sellaista roolia, joka olisi merkityksellinen siviilipalveluslain 65 §:n kannalta. Sen sijaan esimerkiksi viraston sosiaali- ja terveysalan poikkeusolotehtävissä siviilipalvelustehtävien rooli voi tulla harkittavaksi, ottaen kuitenkin huomioon, että virasto ei vastaa toimialan operatiivisesta toiminnasta.

Valtiovarainministeriön toimialalla aluehallintovirastoissa nykyisin hoidettavat tehtävät muodostuvat yksittäisistä lupa, - ohjaus- ja valvontatehtävistä (panttilainauslaitosten valvonta, kuntien laillisuusvalvonta) sekä virastojen hallinto- ja kehittämispalveluista. Arvioitavan asian kannalta merkitystä on lähinnä virastojen hallintopalveluilla, jotka tukevat eri toimialojen perustehtävien suorittamista. Myös kunnissa yleishallinto tukee substanssitehtävien suorittamista. Tästä näkökulmasta arvioituna tarpeet ja mahdollisuudet kuitenkin määräytyvät nimenomaisesti eri toimialojen tarpeiden mukaan. Ottaen huomioon edellä maakuntauudistuksen yhteydessä tapahtuvista muutoksista todettu, ministeriöllä ei ole yksityiskohtaisiin kysymyksiin enemmälti lausuttavaa.

Osastopäällikkö Juha Sarkio

Lainsäädäntöneuvos Jaska Siikavirta